b'\n_START_ARTICLE_\nI.C. M\xc3\xb8llerparken\n_START_SECTION_\nHistorie\n_START_PARAGRAPH_\nDen oprindelige kirkeg\xc3\xa5rd blev taget i brug d. 22. juli 1884, 3 \xc3\xa5r f\xc3\xb8r indvielsen af kirken, der stod f\xc3\xa6rdig i 1887. Anl\xc3\xa6ggelsen af kirkeg\xc3\xa5rden skete dog f\xc3\xb8rst efter en h\xc3\xa5rd kamp for Esbjergs borgere, der i de f\xc3\xb8rste mange \xc3\xa5r af byens levetid m\xc3\xa5tte helt til Jerne for at begrave deres afd\xc3\xb8de og deltage i kirkelige handlinger. Savnet af en kirkeg\xc3\xa5rd havde v\xc3\xa6ret s\xc3\xa5 stort, at ni familier i december 1884 valgte at flytte 14 afd\xc3\xb8de fra kirkeg\xc3\xa5rden i Jerne til den nyanlagte bykirkeg\xc3\xa5rd._NEWLINE_I kirkeg\xc3\xa5rdens fungerende tid, var der helt op til 1800 registrerede grave (1956/1957), og den sidste begravelse fandt sted i 1971. Man var dog allerede i april 1959 s\xc3\xa5 sm\xc3\xa5t begyndt omdannelsen fra kirkeg\xc3\xa5rd til park, ved at sl\xc3\xb8jfe h\xc3\xa6kafgr\xc3\xa6nsningen mellem de gamle grave der l\xc3\xa5 ud til Kirkegade. I forbindelse med overgangen fra fungerende kirkeg\xc3\xa5rd til egentligt rekreativt omr\xc3\xa5de i 1995, blev omr\xc3\xa5det renoveret s\xc3\xa5ledes, at det fremstod mindre som kirkeg\xc3\xa5rd og mere som park. Dette indebar blandt andet at de resterende gravomkransninger blev fjernet, og at st\xc3\xb8bejernsr\xc3\xa6kv\xc3\xa6rket omkring omr\xc3\xa5det blev taget ned.\n_START_SECTION_\nNyere tid\n_START_PARAGRAPH_\nI l\xc3\xb8bet af 2012/2013 blev omr\xc3\xa5det gennemgribende renoveret, og gen\xc3\xa5bnet som en offentlig park den 22. juni 2013. Omstruktureringen bevarede omkring 150 gravsten, der inkluderer mange fremtr\xc3\xa6dende personer fra Esbjergs tidlige historie. En af disse er erhvervsmanden Jens Christian M\xc3\xb8ller, som har lagt navn til parken. Han var stifter og direkt\xc3\xb8r i A/S I C M\xc3\xb8ller, som opf\xc3\xb8rte og drev havnens f\xc3\xb8rste frysehus, og var med til at etablere frysekapacitet i havne i b\xc3\xa5de Danmark,. Norge og Sverige._NEWLINE_J.C. M\xc3\xb8ller indstiftede inden sin d\xc3\xb8d Esbjerg Fonden, som ved fejring af fondens 50 \xc3\xa5rs jubil\xc3\xa6um i 2012 sponsorerede halvdelen af udgifterne til parkens renovering._NEWLINE_I folkemunde ben\xc3\xa6vnes parken stadig ofte Den gamle kirkeg\xc3\xa5rd eller Kirkeg\xc3\xa5rden ved N\xc3\xb8rregade, til trods for at parkens officielle navn I.C. M\xc3\xb8llerparken.'